作者:劉壎
標題:選冠子
內容:暝靄迷紅，水天籠曉，帆去野潮聲急。離鸞獨倚，巧燕雙飛，忍向東風飄拆。塵銷紫曲闌干，箏雁成聲，頓成孤臆。嘆舟回人遠，鈿花薌澤，悄無痕跡。憔悴損，俊賞杜郎，多情荀令，欲寫別愁無力。閩星南轉，江月西沈，空擬夢來今夕。古驛荒村，誰憐膩粉風侵，松蟬雲溼。但斷魂煙浪，痴看橋西落日。